

**Κως, 15 Απριλίου 2019**

**Προς:** Μέσα Μαζικής Ενημέρωσης

**ΔΕΛΤΙΟ ΤΥΠΟΥ**

ΜΙΧΑΛΗΣ ΧΑΤΖΗΚΑΛΥΜΝΙΟΣ : “Μετέφεραν παράνομους μετανάστες από τη Σάμο στην Κω αλλά κάποιοι κρύβονται και σιωπούν.”

Ο Αντιδήμαρχος κ. Μιχάλης Χατζηκαλύμνιος, έκανε την ακόλουθη δήλωση:

Κάποιοι θέλουν την Κω αποθήκη ανθρώπων και χώρο εγκλωβισμού παράνομων μεταναστών και προσφύγων, ακόμα και όταν προς το νησί μας υπάρχουν μηδενικές προσφυγικές ροές.

Χθες μεταφέρθηκε στην Κω, με πλοίο του Πολεμικού Ναυτικού από τη Σάμο, άγνωστος αριθμός παράνομων μεταναστών και προσφύγων οι οποίοι πήγαν στο Πυλί.

Δεν είναι η πρώτη φορά που συμβαίνει αυτό, έχει επαναληφθεί άλλες τρεις φορές, παρά τις διαβεβαιώσεις ότι δεν θα γινόταν μεταφορά παράνομων μεταναστών και προσφύγων στην Κω από άλλες περιοχές της χώρας.

Κάποιοι θέλουν να διατηρήσουν πάση θυσία το hot spot στο Πυλί, ακόμα και αν υπάρχουν μηδενικές μεταναστευτικές ροές προς την Κω. Θα “φροντίσουν” να μεταφέρουν από άλλες περιοχές…

Αποδεικνύεται πόσο δίκιο είχε η δημοτική αρχή αλλά και η συντριπτική πλειοψηφία των πολιτών που είχε αντιδράσει στη δημιουργία του hot spot και στη μετατροπή του νησιού μας σε χώρο εγκλωβισμού παράνομων μεταναστών και προσφύγων.

Κάποιοι που διεκδικούν την ψήφο των πολιτών για να διοικήσουν το Δήμο Κω κρύβονται και σιωπούν, για αυτούς είναι κάτι φυσιολογικό να μεταφέρονται παράνομοι μετανάστες από άλλες περιοχές της χώρας στην Κω.

Αποφεύγουν επιμελώς να μιλάνε για αυτό το μεγάλο θέμα για το νησί μας, γιατί πολύ απλά έχουν την πολιτική στήριξη αυτών που δημιούργησαν αυτή την κατάσταση.

Το αντίτιμο του χρίσματος –που επίσης επιμελώς αποκρύβουν-είναι η σιωπή.

Όλοι αντιλαμβάνονται πλέον ποιοι είναι αυτοί που παίζουν παιχνίδια εις βάρος των συμφερόντων της Κω, ποιοι είναι οι συνεργοί και συνένοχοι στη μετατροπή του νησιού μας σε χώρο εγκλωβισμού παράνομων μεταναστών και προσφύγων.

**Γραφείο Τύπου Δήμου Κω**